De nordjyske andelshavere i DLG kan på denne frostkolde tirsdag lune sig ved tanken om lidt ekstra på kistebunden. DLG Nordjylland har nemlig præsenteret et overskud på 37,9 millioner kroner, hvoraf de 21 millioner kroner bliver sendt tilbage til de lokale medlemmers andelskonti. Det skyldes et godt år i DLG Nordjylland, hvor der er vundet markedsandele på planteavlsprodukter, råvarer, kvægfoder, afgrøder og mineralblandinger til kvæg. Desuden har de formået at reducere omkostningerne. - Vi er i bedre form end nogensinde, og er klar på at levere endnu et rigtig godt år, siger detaildirektør i DLG Nordjylland, Kjeld Poulsen. DLG-koncernen, som er det største grovvareselskab i Europa, havde i 2016 en omsætning på 49 milliarder kroner. Det er det bedste resultat i koncernens historie.

Opsummering:
Et godt år med øget indtjening kommer medlemmerne til gode.